Sopkombuis hou partytjie | Netwerk24
Sopkombuis hou partytjie
Lucy Esau, alombekend in Mount Pleasant as Aunty Lucy, het op haar verjaarsdag die kinders van die buurt bederf met lekker eetgoed wat deur Pick n Pay Hermanus geskenk is. Personeellede van PnP het gehelp om die eetgoed uit te deel.Foto’s: Bianca Du Plessis
Vier jaar gelede het Lucy Esau R100 van haar pensioengeld gevat en ’n sopkombuis vir minderbevoorregte kinders in haar woonbuurt begin.
“Ek het opgemerk hoe kinders saans laat alleen in die strate rondloop. Eers het ek vir hulle sommer kos uit my eie kombuis gegee, toe het ek besluit om R100 van my pensioen te vat en sop te kook,” vertel die 69-jarige Lucy.
Vandag voed sy weekliks meer as 30 kinders met behulp van skenkings van Pick n Pay Hermanus.
“Met behulp van PnP se skenkings het ons so gegroei dat ek nou vir van die behoeftige volwassenes ook op ’n Donderdag kospakkies kan gee sodat hulle vir hul gesin kan kosmaak,” sê Lucy. “Dis vir my ’n voorreg om dit te doen, want ek ken van swaarkry, ek weet hoe dit voel om honger te ly en nie eens ’n ekstra stuk klere te hê nie.”
Die vrou met die groot hart het verlede week 69 geword en in plaas van partytjie hou, het sy besluit om die kinders van die buurt te bederf.
PnP Hermanus het deur skenkings vir Lucy, alombekend in die gemeenskap as Aunty Lucy, gehelp om die groot groep kinders te bederf. Daar is behoorlik partytjie gehou met ballonne, roomys, kolwyntjies, vrugte, koeldrank en bakkies kos.
Die kinders het geduldig in ’n ry gestaan en hul beurt afgewag. Candice Martin, PnP Hermanus se kliëntediensbestuurder, en ander PnP- personeellede, het verseker dat almal iets lekkers kry.
Aunty Lucy verhuur rokke en pakke vir spesiale geleenthede soos troues om ’n ekstra inkomste te verdien. Sy gebruik van dié geld vir die sopkombuis.
Enigiemand wat Aunty Lucy met haar projek kan help of rokke of pakke vir spesiale geleenthede soos troues wil huur, kan haar by 073 996 5489 skakel. Skenkings kan ook by haar huis by Jakarandastraat 35, Mount Pleasant, afgelaai word.